Mads Rørvig (V), 2011-05-24:
Tak for det.
Jeg vil gerne starte med at kvittere for det møde, skatteministeren afholdt den 27. april, hvor – som skatteministeren også nævner – Folketingets partier fik mulighed for at stille spørgsmål til den indsats, store indsats, som SKAT i øjeblikket er i gang med over for store selskaber.
Når man læser teksten til det her beslutningsforslag, kan man næsten få opfattelsen af, at der ikke rigtig sker noget på det her område, altså at den ansvarlige minister og ministeriet har siddet på hænderne – og det er jo så på ingen måde tilfældet – hvilket også fremgik for dem, der var til stede på mødet den 27. april.
Selskabsbeskatning er jo et kompliceret emne for at sige det mildt, og det må man i lovgivningen og i forbindelse med andre relevante initiativer på området naturligvis tage højde for.
Alternativet er lappe- og hovsaløsninger, og det kan ingen være tjent med.
De udfordringer, vi uden tvivl står over for, vil ikke blive løst, men blot blive skubbet ud i fremtiden, og derfor er der behov for at gøre et grundigt forarbejde, for uden et grundigt forarbejde får vi ikke den rette lovgivning.
Og SKAT er i gang med et grundigt forarbejde – et forarbejde, der netop skal afdække årsagerne til selskabernes manglende skattebetaling.
For kender vi ikke årsagerne, har vi jo ikke muligheden for her i Folketinget at opsætte de nødvendige rammer for at forhindre, at man bevidst undgår at betale skat her i Danmark.
Forslagsstillerne må derfor væbne sig med tålmodighed, men det er ikke ensbetydende med, at de, der vil, blot kan hoppe over, hvor gærdet er lavest, tværtimod, for der er faktisk gjort en stor indsats på netop det her område, ikke mindst fra SKAT's medarbejderes side.
De har fået tilført 50 årsværk, så der i højere grad end tidligere kan føres kontrol med området.
Dertil kommer, at der igennem de seneste år er indgået aftaler med hen ved 30 skattelylande om udveksling af informationer, og de her aftaler må på sigt forventes at minimere risikoen for, at overskuddet placeres i skattelylande ulovligt.
Dertil kommer den række initiativer, herunder konkret lovgivning,
som Venstre i samarbejde med et flertal i Folketinget har gennemført, siden vi overtog regeringsmagten i 2001.
I 2005 ændrede vi sidst sambeskatningsreglerne, og samme år strammede vi dokumentationspligten for transfer pricing-området, reglerne for afskrivninger blev strammet i 2007, og vi indførte rentefradragsbegrænsningsregler.
Desuden har vi med henblik på samspil med udenlandsk skattelovgivning ligeledes indført specifikke værnsregler.
Alt det her siger jeg blot for at understrege, at Venstre i høj grad fokuserer på, at grundlaget for selskabsbeskatningen ikke smuldrer.
Beskatningen af virksomheder, udenlandske såvel som danske, er med til at finansiere vores velfærdssamfund.
Og de selskaber, der driver virksomhed her i Danmark, nyder i den grad godt af vores velfærdssamfund; det gælder alt lige fra veje til kloakering, til de mere bløde områder, det være sig f.eks. lægehjælp til medarbejderne og vores hæderkronede flexicurity-system, der sikrer et dynamisk arbejdsmarked, for slet ikke at tale om de uddannelser, der gør vores arbejdsstyrke i stand til at løse snart sagt alle slags opgaver.
Derfor er det mere end almindelig rimeligt, at virksomhederne selvfølgelig bidrager til vores samfund i form af selskabsskattebetaling, i det omfang de naturligvis skal betale skat her i landet.
Derfor er det vigtigt, at vi konstant er opmærksomme og sætter nye initiativer ind, som styrker indsatsen på området, og det er altafgørende, at de her initiativer ikke bliver til i blinde, men på baggrund af et seriøst og grundigt forarbejde.
Og det her forarbejde er som sagt endnu ikke tilendebragt, og derfor kan Venstre ikke støtte beslutningsforslaget.